Nedlac moet verander, sê minister van arbeid | Netwerk24
Deur William Horne 26 September 2019 18:40
Tensy Nedlac verander, kan hy nie sy rol vertolk in die broodnodige omkeer van die Suid-Afrikaanse ekonomie nie.
Só het Thulas Nxesi, minister van arbeid en indiensneming, Donderdag as hoofspreker op Nedlac se 24ste jaarlikse beraad in Sandton, Johannesburg, gesê.
Nedlac, die Nasionale Ekonomiese, Ontwikkelings- en Arbeidsraad, is die liggaam waarop die regering, arbeid- en sakesektor beleid bespreek ten einde 'n balans te vind tussen maatskaplike bevordering en ekonomiese groei nog voordat wetgewing opgestel word.
Maar Nxesi sê sleutelspelers word óf uitgesluit, óf geïgnoreer binne Nedlac.
Sonder hul insette is Nedlac se insette tot die land se probleme "eensydig, belemmer en moontlik selfs irrelevant".
Nxesi het verwys na 'n "robuuste gesprek" met Business Unity South Africa (Busa) Woensdag op sy jaarvergadering waar dit ooglopend geword het dat 'n persepsie heers dat Nedlac "bloot 'n ritueel word wat versuim om die moeilike vraagstukke aan te pak".
Wat die persepsie gedeeltelik bevorder, is die "eksklusiwiteit" van Nedlac, asook die swak deelname van bestaande belanghebbendes, onder meer die regering self.
Nxesi self moes die hooftoespraak doen omdat sowel pres. Cyril Ramaphosa as adj.pres. David Mabuza nie die beraad kon bywoon nie.
Ten einde van dié probleme op te los, het Nxesi belowe om onder meer:
Die regering se toewyding te bekom om te verseker dat sy kollektiewe betrokkenheid op 'n hoë en strategiese vlak by Nedlac geskied; en
Die stigtingsprotokolle van Nedlac te laat hersien om groter inklusiwiteit te bevorder sodat die organisasie werklik verteenwoordigend is van alle maatskaplike vennote.
Nxesi was hoopvol dat Nedlac 'n groot rol kan speel in die regruk van die Suid-Afrikaanse ekonomie.
Hy het nie doekies omgedraai oor die werklike probleme waardeur Suid-Afrika in die gesig gestaar word nie.
Die Nasionale Ontwikkelingsplan (NOP) het nie geslaag nie, het hy verduidelik. Waar dit in 2012 beloof het om werkloosheid van 25% tot 14% teen 2020 te verlaag, het dit toe eerder toegeneem tot 29% in 2019.
"Kollegas, dié is die werklikheid waarmee ons gekonfronteer word," het Nxesi gesê. "Ons kan óf kla, óf ons kan soek na die maniere om ons toekoms te herskep.
"Ons geskiedenis is 'n verhaal van struikelblokke oorkom – 'n sentiment wat ek hoop ons almal deel.
"Maar onthou, die hoop en ambisies van ons mense lê by ons. Ons durf hulle nie in die steek laat nie."
Nxesi sê al is Suid-Afrika in 'n ekonomiese krisis, is die land in staat om die omkeer te begin. "En ons hoef ook nie van voor af te begin nie," sê Nxesi.
Met 'n paar sleutelbesluite en goeie uitvloeisels van verskeie planne en projekte – soos die beleggingskonferensies en jeugwerkloosheidsprogramme van Ramaphosa – sê Nxesi kan en sal omstandighede verander.
Daar is eintlik al baie dinge in plek, sê hy. Met die regte insette en samewerking kan dié kapitaal in al sy vorme ingespan word om die land werklik weer op koers te kry.